На основу члана 25. став 7. Закона о комуналној милицији („Службени гласник РС”, број 49/19),

Министар државне управе и локалне самоуправе доноси

**ПРАВИЛНИК**

**о начину снимања на јавном месту и начину на који комунална милиција саопштава намеру да врши снимање**

"Службени гласник РС", бр. 27 од 13. марта 2020, 101 од 17. јула 2020.

Члан 1.

Овим правилником прописује се начин на који комунална милиција врши аудио и видео снимање (у даљем тексту: снимање) на јавном месту ради обављања комунално-милицијских послова, примене комунално-милицијских овлашћења, откривања и расветљавања прекршаја, контроле и анализе поступања комуналних милиционара, као и начин на који комунална милиција саопштава намеру да врши снимање.

Члан 2.

За снимање и постизање циљева из члана 1. овог правилника, комунална милиција користи опрему за видео-акустичке снимке и фотографисање, као и возила комуналне милиције, са уређајима за снимање.

Члан 3.

Возила комуналне милиције, са уређајима за снимање, комунална милиција користи и приликом пружања помоћи у извршењима (асистенција) и сарадњи са овлашћеним организацијама и вршиоцем комуналне делатности, када је то од значаја за обављање послова комуналне милиције, тих организација и вршиоца комуналне делатности.

Члан 4.

Снимањем на јавном месту, у смислу овог правилника, сматра се снимање које комунална милиција врши на било којем делу јавног простора, са објектима или без њих, одредивог спољном ивицом у односу на друге јавне просторе (у даљем тексту: периметар јавног простора) и намењене свима под једнаким условима.

Члан 5.

Визуелни угао који комунална милиција покрива приликом снимања мора да одговара простору који је неопходан за остваривање законите сврхе снимања, тако да не сме бити већи од неопходног за остваривање те сврхе, нити захватати простор у искључивом власништву приватних лица.

Члан 6.

Пре одлуке о снимању усваја се План снимања, који садржи податке о циљу, врсти и времену снимања, основне податке о јавном месту (скицу јавне површине са уцртаним периметром јавног простора, податке из катастарске и друге евиденције), процену о угроженим добрима и о очекиваним ефектима снимања, податке о људским ресурсима и техничким средствима (уређаји, опрема, возила) који ће се користити за снимање, местима на којима се поставља опрема за видео акустичке снимке и фотографисање, односно траси кретања возила са уређајима за снимање, податке о начину заштите постављених уређаја и опреме и друге податке од значаја за успешност снимања.

План снимања усклађује се, пре доношења, са стратешким планом комуналне милиције, годишњим планом рада комуналне милиције и споразумима који се односе на комуналну милицију.

План снимања се, пре доношења, доставља на мишљење подручној полицијској управи Министарства унутрашњих послова – Дирекције полиције, надлежној на територији јединице локалне самоуправе на којој се планира снимање.

Члан 7.

Опрема за видео акустичке снимке и фотографисање уграђује се на постојеће објекте јавних површина или за ту намену посебно изграђене објекте, која су у јавној својини јединице локалне самоуправе.

Опрема из става 1. овог члана, и уређаји за снимање у возилима морају задовољавати техничке услове у погледу исправности и функционалности, односно сврху за коју су уграђени.

Члан 8.

Снимање се врши по одлуци начелника комуналне милиције, односно комуналног милиционара кога начелник одреди за обрађивача у складу са законом којим се уређује заштита података о личности (у даљем тексту: овлашћено лице).

Одлука о снимању доноси се ако би се потребне информације за обављање послова из делокруга комуналне милиције теже добиле применом других овлашћења.

При одлучивању о снимању посебно се води рачуна да се оно врши на јавним местима где се очекује већи број прекршаја и других деликата него на другим јавним местима.

Одлука о снимању садржи образложење разлога због којих се ово овлашћење комуналне милиције примењује на односном јавном месту.

Саставни део одлуке о снимању је и План снимања из члана 6. овог правилника.

Члан 9.

Одлуку о снимању комуналних милиционара на образложени предлог руководиоца унутрашње контроле, доноси начелник **општинске, односно градске управе или управе образоване за поједину област, у којој се обављају послови комуналне милиције\***.

\*Службени гласник РС, број 101/2020

Члан 10.

Снимања која не захтевају идентификацију лица, комунална милиција врши коришћењем сопствених људских и техничких ресурса.

Снимања која обухватају обраду биометријских података у циљу јединствене идентификације физичког лица, као и снимања која представљају систематски надзор над јавно доступним површинама у великој мери, комунална милиција врши коришћењем својих људских и техничких ресурса и у сарадњи са Министарством унутрашњих послова (у даљем тексту: Министарство).

У снимањима која представљају редован и систематски надзор великог броја лица, комунална милиција учествује кроз сарадњу са Министарством, у складу са својим делокругом и писаним мишљењем које прибавља од Повереника за информације од јавног значаја и заштиту података о личности.

Члан 11.

Опрему за видео акустичке снимке и фотографисање, постављену на јавним површинама, комунална милиција обезбеђује од неовлашћеног приступа, оштећења или отуђења физичко-техничким обезбеђењем и применом других овлашћења комуналних милиционара.

Чување опреме са снимљеним материјалом и тај материјал, комунална милиција обезбеђује у штићеном простору јединице локалне самоуправе тако да онемогући неовлашћени приступ, коришћење или отуђење.

Слободан приступ штићеном простору имају само начелник комуналне милиције, овлашћено лице из члана 8. став 1. овог правилника и запослени чије је радно место у том простору, док се улазак и излазак осталих лица контролише и писмено евидентира.

Штићени простор из става 2. овог члана, покривен је видео-обезбеђењем.

Члан 12.

Комунална милиција саопштава намеру о снимању на јавном месту путем средстава јавног информисања и веб презентације јединице локалне самоуправе.

Обавештења у вези са снимањем од интереса за грађане и друге субјекте, комунална милиција даје и преко надлежне службе за информисање јединице локалне самоуправе, путем успостављене бесплатне телефонске линије, давањем усмених обавештења и на други погодан начин.

На захтев грађана и других субјеката, обавештења се достављају и писменим путем, изузев информација и података који су већ објављени на други начин.

Члан 13.

Обавештење о снимању мора да буде видљиво и јасно објављено на јавном месту на којем се врши снимање, на начин који омогућава појединцима да се упознају о примени овог овлашћења комуналне милиције, најкасније пре почетка снимања.

Обавештење о снимању мора да садржи нарочито информације да се снимање одвија на датом јавном месту, да га врши комунална милиција и број телефона на којем се могу добити информације о томе где се и за које време чувају снимци.

**За појединачно снимање одређеног јавног простора, обавештење\*** се истиче тако да се може видети приликом уласка из било ког смера на јавни простор на коме се врши снимање.

**Изузетно од става 3. овог члана, када комунална милиција користи возило са уређајима за снимање паркираних возила, возило комуналне милиције са уређајима за снимање мора бити означено тако да на крову возила са свих страна буде јасно видљиво да обавља снимање, истицањем табле са натписом „СНИМАЊЕ ПАРКИРАЊА”.\***

\*Службени гласник РС, број 101/2020

Члан 14.

Обавезе комуналне милиције у вези са даљом обрадом, протоком и преносом снимљеног материјала, извршавају се, а права физичких лица у вези са тим материјалом остварују, у складу са законом и другим прописима којима се уређује заштита података о личности.

Члан 15.

Овај правилник ступа на снагу осмог дана од дана објављивања у „Службеном гласнику Републике Србије”.

Број 110-00-408/2019-24

У Београду, 5. марта 2020. године

Министар,

**Бранко Ружић,** с.р.